Ragischs profundas

Da Silvia Buscher 

Per il viadi cun il “Schäsli” (la charrotscha) da Wyler fin sin il Brünig dastga Beat, il mattet da 5 onns, seser sin il banc dal viturin. EI è tut agità e tira gnervus vi da sia chautscha curta da dumengias. Er la mamma è sa fittada da festa e fa ina parita stupenta en ses costum da dumengias. Il bab na zuppa sia admiraziun e smatga a sia bella Bernaisa in ferm bitsch sin la vista. - Ina situaziun tuttavia betg usitada, quella damaun da avust da l'onn 1938. En paucas uras cumenza il “Brünigschwinget”; il bab Thöni è arbiter. Cun plaschair contempla el il mat sper el, il giuven da trais figls, marmugna insatge sco “...futur retg” , prenda las mastrinas en maun e cun in “Hüüü-aa” energic metta el ses chavals en trot.
Il lutgar è dapi generaziuns ina tradiziun en la famiglia, - quai astg'ins dir cun buna raschun. La passiun per il sport naziunal svizzer ha ragischs profundas, e quellas vegnan tgiradas cun luschezza. Il sa mesirar en lutgas è damai daventà per Beat gia da pitschen ensi ina tenuta da vita.

In giuvenil talentà
Il bab observa discretamain, ma cun gronda attenziun las emprimas lutgas da la giuventetgna dal Haslital e constatescha prest: “...il Beat, quai dat in lutgader”. La vita en il Gadmental è genuina ed autoctona, e gist uschia furma ella er il corp ed il caracter dals giuvenots. I na dat nagins trenaments bain ponderads e nagin plan da nutriment per sportists da prestaziun.
Ils geniturs mainan in bain puril, han ina vituraria ed in negozi che spargna als da Wyler il viadi giu ad Innertkirchen. Beat sto lavurar pulitamain a chasa, gidar sin il bain e tar ils grevs transports da laina cun il tractor ed il char annex. Las chautschas da lutga po el trair en mo en il temp liber. Ma ses talent è evident e prest conuschent en l'entira val. Cun 12 onns arriva el per l'emprima giada en la runda finala da la lutga dals mats. Bain perda el questa runda, ma betg il spiert da cumbat. Il giuvenil talentà crescha ad in um giuven plain forza, cun spatlas ladas, mauns ferms, bels tratgs marcants ed in rir simpatic e da bun cor. Ina fatscha ch'ins n'emblida betg pli. Prest è il giuven natiral in dals “nauschs” e na dovra pli temair nagin adversari. Cranzs, medaglias e trofeas decoreschan la stiva bella. Il decurs d'ina carriera da lutgader - sco ch'i para.

D'ina secunda a l'autra...
Ils 14 d'avust 1960 stat Beat Thöni en la runda finala dal “Brünigschwinget” tradiziunal. L’aura n’è betg optimala, in ferm urizi ha sfradentà l'aria ed il resgim e smatga ensemen e tatga. Malgrà la buna posiziun da partenza na sa senta Beat betg en furma optimala. EI scurlatta las giugadiras, sco sch'el stuess controllar lur agilitad. Oz vul el gudagnar en mintga cas. Ses adversari nun è nagin auter che Karl Meli, repetidamain retg dals lutgaders. Il public persequitescha la lutga plain tensiun. Ils dus umens sa tiran e buffan. Els na regalan nagut in a l'auter, els èn eguals en lur forza fisica, en l'agilitad e la reacziun immediata, nua ch'i va per fracziuns d'ina secunda. Tgi vegn bain a far l'emprim sbagl?
Tuttenina - suenter ina ferma schlantschada - croda Beat Thöni cun tutta forza directamain sin il chau. I dat ina sfratgada en la spina dorsala: el na vegn mai ad emblidar questa ramur. Ses corp robust croda sco in toc lain en il resgim e resta là per terra. L’unda da ramurs che sa auza l'emprim dals aspectaturs tschessa andetgamain - en il silenzi inquietant sa auza la dumonda anguschusa: “...el vegn bain puspè a star en pe...?” Ma Beat Thöni na stat betg pli en pe. Mai pli, quai sa el cun ina tala segirezza ch'el tschiffa sez tema. EI è disà da crudar sin il chau. Ma questa giada èsi auter. Sias chommas ballantschan, l'entir corp para sco auzà davent dal fund. EI senta be anc las spatlas ed il chau. Ma tge engion questa levezza! En la tatona senta el ina dolur punschenta. EI giascha anc adina senza moviment per terra. In maletg sco d'ina planta terrada! Sgarschur sa derasa sin la plazza da lutga, l'atmosfera da 

festa è destruida. Gidanters provan cun tutta forza da gidar il disgrazià en pe. EI n'ha naginas blessuras externas, quai na po esser uschè nausch. “Laschai mai - jau sun rut...” Dirs pleds, exprimids senza remischun. Els vegnan plaun e pesant sur ses lefs. La paralisa da l'entir corp chaschuna immediat difficultads da respirar. Discurrer è stentus. Cun vusch bassa, ma bain chapibla sa volva el vers ses adversari: “Ti n’has nagina culpa, Kari, igl è ina tuppa casualitad.” Beat Thöni realisescha en questa nauscha situaziun quant impurtanta che questa constataziun è per ses camarat da lutga che stat consternà e cun fatscha sblatga sper el. Er il medi dal plaz prova da gidar en pe il giuven um robust, animà d'ina speranza desperada. Ed anc ina giada sa dosta il grev blessa cun las davosas forzas: “Ma laschai per l'amur da Dieu star...” Unfrendas d'accidents conferman adina puspè cleramain: ina paralisa va sco in chametg tras magugl ed ossa, uschia ch'ils pertutgads realiseschan immediat tge ch'è capità. Quai è anc oz uschia. La differenza è ch'ins n'aveva avant decennis anc insumma nagin'idea, quant impurtant che l'emprim agid professiunal e l'emprim provediment è. Nagin sminava da quel temp quant desastrus che quai po esser, sch'ins muventa il blessà, prova schizunt d'al metter sidretg, perquai che pir qua tras po in donn parzial dal magugl dal dies manar ad ina paralisa cumpletta u definitiva.

Temps stgirs
Oz raquinta Beat Thöni cun reserva ed indulgenza quai ch'el ha fatg tras suenter l'accident. Gnanc la minima reproscha, nagins resentiments u irritaziuns. Ma avant che cuntanscher quest punct, ha el stuì far la via adina puspè: dal chaupiz en il resgim fin a l'emprim return a chasa dus onns pli tard, sco tetraplegicher en la sutga cun rodas, smagrì per 30 kilos. Tut las circumstanzas e tut ils participads giogan ina rolla sin questa via da las dolurs, ma i na dat nagins culpants. EI n'ha emblidà nagut, ma perduna tut: il viadi cun dolurs strusch supportablas sur la via malguliva davent dal plaz d'accident fin en il proxim ospital, giaschend sin in'aissa postada sin la surfatscha averta d'in transporter pitschen. Da là il transport cun l'ambulanza en la clinica universitara. Il spetgar anguschus ch'ina maisa da radiografar vegnia libra, perquai che tuttas capacitads vegnivan occupadas da “vairs cas d'urgenza” el n'aveva gea gnanc in sulet sgriffel! Turmentanta la regurdanza co ch'ils mauns e la detta perdan plaun a plaun il sentiment, gist suenter l'accident als aveva el anc sentì e muventa. Alura la marvezza totala en l'entir corp. Las uras d'abandun e da desperaziun, dis e notgs en dies, il chau fixà en zangas da Crutchfield, per ch'il spinal dal culiez possia crescher ensemen, dependent d'agid dad auters per mintga vulvida. Temps infinits, nua che dumondas marcantas restavan senza resposta perquai ch'i na deva nagina; nua che la tema e la desperaziun sa gnivavan en il pensar e stgirentavan l'orizont. Entant sa magliavan gronds ulcus ed abscess en il dies ed il tgil.
La nova da l'accident dal lutgader conuschent e las consequenzas terriblas è sa derasada sco il vent sur il radio e tras las gasettas en l'entir pajais. La generaziun veglia sa regurdava da Christian Weber ch'era mort il 1911 d'ina ruttadira da la tatona a la festa federala da lutga a Turitg. Auters grevs accidents da lutga n'eran per fortuna betg enconuschents. La nauscha nova davart il tetraplegicher paralisà per adina ha consternà. Ussa èn ils amis da lutga vegnids activs. Beat Thöni ha dastgà resentir gronda servetschaivladad e solidaritad, e quai al ha salvà la vita - declera el francamain. Notg per notg han ils giuvens umens veglià al letg da lur camarat grevamain blessà ed al han dà qua tras sustegn moral. Els han inizià ina collecta tranter ils lutgaders per rimnar ils daners d'ospitalisaziun, perquai che las prestaziuns da l'assicuranza na tanschevan lunschor betg.

Nagina schanza da survivenza
Nagin na carteva ch'el survivia. Ina cumplicaziun suandava l'autra. Mais eran passads dapi l'accident e Beat Thöni n'era gnanc anc vegnì mobilisà en la sutga cun rodas. La tgira era attentiva ed exemplara, ins sa deva tutta fadia. Sin la dumonda, da tge ch'el avess propi gust, respunda el senza targlinar: “giabus asch e charnpiertg...” La tgirunza curaschusa - oriunda da l'Emmental - porta gia l'auter di il past savurus al letg ed al dat a Beat tschadun per tschadun, senza s'enfuttar da prescripziuns. Tge ch'ella patratgava era scrit sin sia fatscha: Duai il pauper schani tuttina giudair quai ch'el po anc giudair. - Cun egls rients raquinta il Beat Thöni dad oz da ses “past dal condemnà a mort” da quel temp. L'umor fa 
bain a tuts. La voluntad da viver è sa dasdada, betg d'in di a l'auter, ma cuntinuadamain e senza laschar luc. Ed insacura na devi per Beat Thöni pli nagin dubi: sin quest mund devi anc incumbensas per el, oramai or da la sutga cun rodas. Ed auter che quai ch'el aveva pensà e giavischà. EI na saveva anc betg co ch'el vegnia a fin cun la situaziun. E bler resta anc oz in misteri ch'ins sto renconuscher cun grond respect. EI n’è betg in um da gronds pleds, ma quai ch'el di ha pais.

En Svizra devi a l'entschatta dals onns 60 anc naginas instituziuns da reabilitaziun per paraplegichers. Beat ha gì cletg, buns gidanters en il ospital Lori e natiralmain amis da lutga fidaivels - ed el ha pudì passentar plirs segiurns da tractament e da trenament a Tobelbad sper Graz en l'Austria. Là han ins operà ses abscess, uschia che la pel dal dies ha finalmain pudì guarir. Là ha el emprendì da sa mover cun ses corp paralisà en la sutga cun rodas. E là ha el er inscuntrà ses cumpogns da suffrientscha da la Svizra, “...la veglia garda dals artists da survivenza...” Leukerbad e la chasa d'integraziun a Basilea èn stadas las proximas staziuns, nua che Beat ha survegnì agid e sustegn per la preparaziun sin la vita sco tetraplegicher.

Sustegn en chasa paterna
La reintegraziun professiunala n'era anc strusch conuschenta e n'aveva pauca valur. Plinavant eran las pussaivladads restrenschidas tras la ferma paralisa e la lavur prevalentamain corporala d'avant l'accident sin l'agen bain puril. Beat Thöni ha perquai surpiglià las lavurs commerzialas dal negozi da famiglia a Wyler ed ha mantegnì quel suenter la mort dal bab cun agid da sia mamma. EI ha puspè chattà sias ragischs ed in bun tegn en chasa paterna. Beat Thöni è bain naschì en il segn dal taur, ma ha vivì sia entira vita a l'entrada dal vitg Wyler a la via da pass vers il Susten en la venerabla chasa paterna da passa 400 onns, nua ch'èn entant vegnidas fatgas adattaziuns simplas, ma praticas per la sutga cun rodas. Qua han vivì gia il tat ed il bab. Pia tuttina la calma famusa ch'ils Bernais paran d'avair survegnì gia en tgina? “Ils Thönis n'èn anc adina betg Bernais” - constatescha el surriend ed auzond levamain il maun ch'è stabilisà en ina manschetta da tgirom (sia atgna idea) – “mabain Gualsers”.
Durant in tschert temp è el sa deditgà al sport en sutga cun rodas ch'ha temporarmain pudì serrar la largia dolurusa. Tel Aviv e Heidelberg ha Beat Thöni visità sco commember da la delegaziun svizra als gieus paralimpics. Las disciplinas en sia classa da paralisa eran auzar pais, bittar tgeiels, bittar la lantscha e tennis da maisa.
Ma l'entusiassem è prest svanì. Beat Thöni era ed è anc adina fascinà d'in sulet sport. La visita a festas da lutga, ensemen cun ils vegls camarats al collieschan cun sias ragischs.

Ensemen tras la vita
Perquai nun èsi stà per casualitad ch'el ha inscuntrà a la festa da lutga da la part sura bernaisa la stad 1970 ina giuvna da Leukerbad plain temperament. Fascinà nun ha el pli laschà or dad egl questa stupenta matta. Trudi sa muventava agilamain tranter las maisas e bancs en la tenda da festa, gidava premuradamain a servir e n'aveva nagin temp per auter. Cun luschezza en ils egls raquinta il victur da la conquista da sia campagna decisa da quella giada. Trudi cuntradi mintgatant - betg adina fitg persvadent - e la fascinaziun da questa istorgia d'amur sa basa sin la cuntradicziun dal pèr. In onn pli tard maina Beat sia Trudi - e viceversa - davant l'altar. Eleganta era la bella Vallesana en il costum da nozzas dal Haslital. Spontana e pragmatica, nuncumplitgada, plain plaschair da la vita e cun ina gronda buntad dal cor aveva la giuvna dunna las qualitads necessarias per quest partenadi cun tut ses auts e bass. Sin lur viadis nunemblidaivels che Beat n'avess betg pudì far sulet han els tancà las forzas per il mintgadi savens stentus. Trudi ha adina gidà ses um, l'emprim en stizun e pli tard sin la plazza da campar da Wyler, e durant ils 30 onns ch'els èn uss ensemen ha ella er adina dumagnà suletta la tgira da ses um. E quella era excellenta, senza ch'i sa furmia ina dependenza nuschaivla. “Jau hai d'engraziar bler a mia dunna”, - Trudi dat a ses um ina branclada cordiala - ella na vesa quai tuttavia betg mo en ina direcziun.
Avant sis onns èn tuttenina sa fatgs valair disturbis gravants da la sanadad ch'han mess Beat Thöni duas giadas en ina situaziun critica. EI ha stuì vegnir ospitalisà immediatamain 
en la staziun intensiva dal Center svizzer dals paraplegichers Nottwil. Ditg è el stà en privel da mort. En il center spezialisà han Beat e Trudi survegnì l'agid cumpetent ed han er chattà chapientscha e sustegn en lur gronda malsegirezza. “En paucs onns na datti pli naginas persunas en sutga cun rodas da mia generaziun che conuschan ord atgna experientscha la differenza tranter ier ed oz e che pon giuditgar tge immens progress ch'è vegnì fatg en noss pajais en in vaira curt temp. En la triada d'agid da la Fundaziun svizra per paraplegichers, dal Center svizzer dals paraplegichers e da l'Associaziun svizra dals paraplegichers ha dr. Guido A. Zäch realisà la reabilitaziun cumplessiva dals para- e tetraplegichers en ina moda uschè singulara ch'ella vegn uss copiada en l'entir mund. Per nus pertutgads è ella d'ina valur inappreziabla. Ensemen stuain nus avair quità e surpigliar responsabladad per sia existenza futura.” Precautamain metta el en moviment sia sutga cun rodas ed ans accumpogna a la rampa che maina da l'isch-chasa sin via. EI n’è betg in um dals gronds pleds, ma quai ch'el di ha pais. Ins sa senta bain en sia vischinanza ed ins sa separa navidas da quest uman cun la persunalitad ferma ed equilibrada. Sco ina planta imposanta che derasa segirezza e protecziun perquai ch'ella ha fatg frunt a tuttas burascas.
Beat Thöni è s’enragischà en sia fidanza primara, en sia cretta en in plan divin, nua che mintgin ha ses plaz e sia incumbensa - e tut ina finamira e damai in senn.